In nomine Domini, Henricus, Dei miseratione, Senonensis urbis archiepiscopus. Sciant presentes pariter ac futuri quoniam quidam miles Senonensis, nomine Adelelmus, sub recompensatione et beneficio karitatis, attribuit, in presentia nostra, monachis de Vallelucida, quicquid possessionis tenebat a villa Lalliaco usque ad villam que dicitur Curtisgeneii, excepto quod silvam, que dicitur Lanceia, retinuit in manu sua; sic tamen ut monachi de lignis ejusdem silve licite et libere colligant et asportent quecumque necessaria erunt usibus suis. Quod ut firmum et stabile perpetualiter permaneat, coram nobis et nostris publice concessit, et concessionem istam in manu nostra deposuit. Interfuerunt de clericis nostris Symon, Wastinensis archidiaconus; Paulinus, ecclesie nostre canonicus et diaconus; Goslenus, Sancti-Johannis canonicus regularis; Odo, sacerdos et canonicus Beate-Marie; ex parte monachorum, Stephanus, miles, de Thoriniaco; Arnulfus, serviens noster; ex parte supradicti Adelelmi, Rainaldus, miles, prepositus noster; Johannes Baretellus; Johannes, filius Mainerii. Laudavit hoc idem uxor ejusdem Adelelmi, nomine Lideburgis et filii eorum Hugo, Arnulfus, et Ansellus; ex parte monachorum, Stephanus, miles, de Thoriniaco; Daimbertus, miles, filius Arnaldi Benefacti; Daimbertus, miles, cognomento Crocatius; ex parte Hildeburgis et filiorum ejus, Herveus miles, cognomento Buslenus; Theobaldus Rufus; Johannes, filius Mainerii; Constantius, cognomento Mala-terra. Ut autem hec omnia firmiter et inconcusse roborentur, in argumentum fidei et veritatis, impressionem sigilli nostri apposuimus et, quantum ad nos pertinere videbatur, firmavimus et laboravimus, laudante et concedente Hilduino Manente, de cujus jure et benefitio erat. Data, mense junio, regnante Ludovico rege, anno XX. Petrus, cancellarius, scripsit.